अर्थशास्त्रम्/अधिकरणम् ४/अध्यायः ११
कलहे घ्नतः पुरुषं चित्रो घातः   ।। ०४.११.०१  ।।
 सप्त-रात्रस्यान्तर्-मृते शुद्ध-वधः । पक्षस्यान्तरुत्तमः । मासस्यान्तः पञ्च-शतः समुत्थान-व्ययश्च   ।। ०४.११.०२  ।।
 शस्त्रेण प्रहरत उत्तमो दण्डः   ।। ०४.११.०३  ।।
 मदेन हस्त-वधः । मोहेन द्वि-शतः   ।। ०४.११.०४  ।।
 वधे वधः   ।। ०४.११.०५  ।।
 प्रहारेण गर्भं पातयत उत्तमो दण्डः । भैषज्येन मध्यमः । परिक्लेशेन पूर्वः साहस-दण्डः   ।। ०४.११.०६  ।।
 प्रसभ-स्त्री-पुरुष-घातक-अभिसारक-निग्राहक-अवघोषक-अवस्कन्दक-उपवेधकान्पथि-वेश्म-प्रतिरोधकान्राज-हस्त्य्-अश्व-रथानां हिंसकान्स्तेनान्वा शूलानारोहयेयुः   ।। ०४.११.०७  ।।
 यश्चएनान्दहेदपनयेद्वा स तं एव दण्डं लभेत । साहसं उत्तमं वा   ।। ०४.११.०८  ।।
 हिंस्र-स्तेनानां भक्त-वास-उपकरण-अग्नि-मन्त्र-दान-वैयावृत्य-कर्मसुउत्तमो दण्डः । परिभाषणं अविज्ञाते   ।। ०४.११.०९  ।।
 हिंस्र-स्तेनानां पुत्र-दारं असमन्त्रं विसृजेत् । समन्त्रं आददीत   ।। ०४.११.१०  ।।
 राज्य-कामुकं अन्तःपुर-प्रधर्षकं अटव्य्-अमित्र-उत्साहकं दुर्ग-राष्ट्र-दण्ड-कोपकं वा शिरो-हस्त-प्रदीपिकं घातयेत्  ।। ०४.११.११  ।।
 ब्राह्मणं तमः प्रवेशयेत्  ।। ०४.११.१२  ।।
 मातृ-पितृ-पुत्र-भ्रात्र्-आचार्य-तपस्वि-घातकं वाअ-त्वक्-शिरः-प्रादीपिकं घातयेत्  ।। ०४.११.१३  ।।
 तेषां आक्रोशे जिह्वाच्-छेदः । अङ्ग-अभिरदने तद्-अङ्गान्मोच्यः   ।। ०४.११.१४  ।।
 यदृच्छा-घाते पुंसः पशु-यूथ-स्तेये च शुद्ध-वधः   ।। ०४.११.१५  ।।
 दश-अवरं च यूथं विद्यात्  ।। ०४.११.१६  ।।
 उदक-धारणं सेतुं भिन्दतस्तत्रएवाप्सु निमज्जनम् । अनुदकं उत्तमः साहस-दण्डः । भग्न-उत्सृष्टकं मध्यमः   ।। ०४.११.१७  ।।
 विष-दायकं पुरुषं स्त्रियं च पुरुषघ्नीं अपः प्रवेशयेदगर्भिणीम् । गर्भिणीं मास-अवर-प्रजातां   ।। ०४.११.१८  ।।
 पति-गुरु-प्रजा-घातिकां अग्नि-विषदां संधिच्-छेदिकां वा गोभिः पाटयेत्  ।। ०४.११.१९  ।।
 विवीत-क्षेत्र-खल-वेश्म-द्रव्य-हस्ति-वन-आदीपिकं अग्निना दाहयेत्  ।। ०४.११.२०  ।।
 राज-आक्रोशक-मन्त्र-भेदकयोरनिष्ट-प्रवृत्तिकस्य ब्राह्मण-महानस-अवलेहिनश्च जिह्वां उत्पाटयेत्  ।। ०४.११.२१  ।।
 प्रहरण-आवरण-स्तेनं अनायुधीयं इषुभिर्घातयेत्  ।। ०४.११.२२  ।।
 आयुधीयस्यौत्तमः   ।। ०४.११.२३  ।।
 मेढ्र-फल-उपघातिनस्तदेवच्छेदयेत्  ।। ०४.११.२४  ।।
 जिह्वा-नास-उपघाते संदंश-वधः   ।। ०४.११.२५  ।।
 एते शास्त्रेष्वनुगताः क्लेश-दण्डा महात्मनां  । ।। ०४.११.२६अ ब  ।।
 अक्लिष्टानां तु पापानां धर्म्यः शुद्ध-वधः स्मृतः   ।। ०४.११.२६च्द्  ।।